recursal/SuperWikiNEXT-32B huggingface dataset:
**Tatra K2G** je typ električkového vozidla, ktoré vzniklo modernizáciou Československej električky Tatra K2.

Dejiny
------

Zatiaľ čo v polovici 90. rokov boli modernizácie vozidiel Tatra T3 v plnom prúde, električky K2 aj vzhľadom na menší počet prevádzkovateľov ostávali prakticky v rovnakej podobe, v akej boli vyrábané v polovici 60. rokov. Prvou lastovičkou pri K2 sa stali ostravské rekonštrukcie na typ K2G. Jedným z dôvodov bola vysoká energetická náročnosť elektrickej výzbroje. Modernizácie boli ukončené v roku 1998.

Jedno vozidlo po ťažkej dopravnej nehode bolo modernizované v rokoch 1998 až 2004 aj v Bratislave, dĺžka prestavby bola spôsobená predovšetkým krachom spoločnosti ČKD. V pravidelnej prevádzke začalo jazdiť až počas roku 2005.

Modernizácia
------------

V električkách bola kompletne opravená vozňová skriňa, bola dosadená nová elektrická výzbroj TV8 s GTO tyristormi. Modernizácia sa týkala aj interiéru a stanoviska vodiča. Boli inštalované napríklad čalúnené sedadlá, protišmyková podlaha a informačný systém pre cestujúcich.

Prevádzka
---------

Modernizácie na typ K2G prebiehali v rokoch 1995 až 2004.
V Bratislave premáva na linke .

| Súčasný štát | Mesto | Článok | Typ | Roky modernizácie | Počet vozov |
| --- | --- | --- | --- | --- | --- |
| Česko Česko | Ostrava | článok | K2G | 1995 – 2004 | 7 |
| Slovensko Slovensko | Bratislava | článok | K2G | 1995 – 2004 | 1 |

Iné projekty
------------

Commons
* Spolupracuj na Commons Commons ponúka multimediálne súbory na tému **Tatra K2G**

| * z
* d
* u
Rekonštrukcie a modernizácie električiek Tatra |
| --- |
| Modernizácie vozov T2 | T2R |
| Rekonštrukcie a modernizácie vozov T3 | T3AS • T3G • T3M • T3M.3 • T3Mod • T3R • T3R.E • T3R.EV • T3R.P • T3R.PLF • T3R.SLF • T3R.PV • T3S • K3R-NT • KT3 • 01 T • 02 T • Vario LF • T3 Coupé |
| Modernizácie vozov K2 | K2G • K2P • K2R • K2R.03-P • K2S • K2T • K3R-N • Satra II • Satra III • Vario LF2 |
| Modernizácie vozov KT4 | KTNF6 • KTNF8 |
| Modernizácie vozov KT8D5 | KT8D5R.N1 • KT8D5R.N2 • KT8D5R.N2P |
| Modernizácie vozov RT6N1 | RT6N2 • RT6 MF06 AC |
**Thomas Vermaelen** (\* 14. november 1985, Kapellen, Belgicko) je belgický futbalista, ktorý pôsobí v španielskom klube FC Barcelona na poste obrancu. Do Barcelony prestúpil v auguste 2014 z Arsenalu Londýn.

Klubová kariéra
---------------

### Ajax Amsterdam

V roku 2003 prišiel do mládežníckej akadémii Ajaxu Amsterdam. Svoj prvý profesionálny zápas odohral 14. februára 2004 v drese Ajaxu v zápase proti FC Volendam, v ktorom jeho tím zvíťazil 2-0. Bol to jeho jediný zápas v sezóne, v ktorej Ajax vyhral holandskú ligu. V sezóne 2004/2005 išiel na hosťovanie do klubu RKC Waalwijk. Tam odohral 13 zápasov a dal dva góly a po sezóne sa vrátil do Ajaxu. V sezóne 2005/2006 vyhral KNVB Cup, čiže holandský pohár. O rok neskôr získal jeho tím znovu tento pohár a aj Johan Cruijff Schaal. V roku 2007 znovu vyhral Ajax Johan Cruijff Schaal. Po odchode Klaasa-Jana Huntelaara sa v sezóne 2008/2009 stal kapitánom Ajaxu. 

### Arsenal FC

Do Arsenalu prestúpil za 10 miliónov eur. Svoj debut si odbil hneď v prvom ligovom zápase nového ročníka Premier League a dal hneď aj prvý gól v novom klube. Bolo to v zápase proti Evertonu, keď dal gól v 37. minúte a stav upravil na 2-0. 16. septembra dal svoj prvý gól v Lige majstrov, paradoxne proti belgickému tímu Standard Liège. No ale najlepší výkon podal v zápase proti Wiganu, keď vsietil dva góly. Dva góly v jednom zápase dal aj 4. októbra 2009 proti Blackburnu.
Po sezóne sa dostal do jedenástky sezóny v Premier League.

Klubové štatistiky
------------------

| Klub | Sesóna | Liga | Pohár | Európa | Spolu |
| --- | --- | --- | --- | --- | --- |
| Zápasy | Góly | Prihr. | Zápasy | Góly | Prihr. | Zápasy | Góly | Prihr. | Zápasy | Góly | Prihr. |
| Arsenal | 2009–10 | 33 | 7 | 1 | 1 | 0 | 0 | 12 | 1 | 1 | 45 | 8 | 2 |
| Total | 33 | 7 | 1 | 1 | 0 | 0 | 12 | 1 | 1 | 45 | 8 | 2 |

Trofeje
-------

### Ajax

* KNVB Cup (2): 2005–06, 2006–07
* Johan Cruijff Schaal (2): 2006, 2007

### Arsenal

* Emirates Cup (1): 2009

Iné projekty
------------

Commons
* Spolupracuj na Commons Commons ponúka multimediálne súbory na tému **Thomas Vermaelen**

Externé odkazy
--------------

* Oficiálna stránka Arsenalu-profil

| 
	+ z
	+ d
	+ uFC Barcelona |
| --- |
| 

	+ 1 ter Stegen
	+ 2 Dest
	+ 3 Piqué
	+ 4 Araújo
	+ 5 Busquets
	+ 7 Griezmann
	+ 8 Pjanić
	+ 9 Braithwaite
	+ 10 Messi Kapitán klubu
	+ 11 Dembélé
	+ 12 Puig
	+ 13 Neto
	+ 14 Coutinho
	+ 15 Lenglet
	+ 16 Pedri
	+ 17 Trincão
	+ 18 Alba
	+ 19 Fernandes
	+ 20 Roberto
	+ 21 de Jong
	+ 22 Fati
	+ 23 Umtiti
	+ 24 Firpo
	+ 27 Moriba
	+ 28 Mingueza
	+ Tréner: Koeman
 |
**Cheder** (po hebrejsky: חדר, doslova „izba, miestnosť") je tradičná židovská základná škola, na ktorej sa vyučujú základy judaizmu a hebrejčiny.

História
--------

Cheder na hore Har Meron, 1912
Chedery boli v Európe vo veľkej miere rozšírené ku koncu 18. storočia. Výuka prebieha v dome učiteľa, ktorý sa volá melamed, ktorého platí buď židovská komunita alebo skupina rodičov. Za normálnych okolností navštevovali výuku iba chlapci - dievčatá vyučovali ich mamy doma. Keď mala židovská komunita nedostatok finančných prostriedkov a nemohla si dovoliť viac učiteľov, prebiehala výuka rôzne starých chlapcov v jednej skupine.

Hoci sa tradične židovskí chlapci začínajú učiť hebrejské písmo od tretieho roku, do chederu nastupovali od piateho roku. Keď sa naučia hebrejčinu, začnú okamžite študovať Tóru (začína sa knihou Levitikus a ďalšími knihami Mojžišovými). V asi siedmom roku života začnú študovať Mišnu a potom, keď ju zvládnu pokračujú Gemarou a ďalšími komentármi. Hlavnými technikami používanými pri štúdiu patrí čítanie nahlas a učenie sa naspamäť. Štúdium v chederi končí v trinástom alebo štrnástom roku, kedy chlapci dosiahnu vek pre bar micva.

Tí, ktorí sa po štúdiu v chederi chcú stať rabínmi alebo sófermi, musia pokračovať v štúdiu na ješive.

Súčasnosť
---------

„Joods Kindergemeenschap Cheider", Amsterdam, Holandsko, 2007
Vo viac sekulárnych a asimilovaných židovských komunitách sú chedery často navštevované v dobe ktorá nie je súčasťou výučby na normálnych školách. Deti židovského pôvodu navštevujúce nežidovské školy môžu touto formou získať základné znalosti židovského náboženstva a tradícii.

V ortodoxnom judaizme je cheder pojmom používaným k popisu súkromného základného vzdelania, kde je dôraz kladený na náboženské štúdium a druhotný dôraz na sekulárne znalosti, ktoré sú tiež súčasťou vyučovania. Popularita chederov je značná v charedi komunitách v Európe a Spojených štátoch, kde sú základné osnovy povinné a i ortodoxné školy ponúkajú mnohé možnosti sekulárneho vzdelania.

Literatúra
----------

* CHEDER. In: NEWMAN, Ja'akov; SIVAN, Gavri'el. *Judaismus od A do Z : slovník pojmů a termínů*. Preklad Markéta Zbavitelová, Dušan Zbavitel. 1. vyd. Praha : Sefer, 1992. 285 s. (Judaika; zv. 1.) ISBN 80-900895-3-4. S. 56.

Zdroj
-----

*Tento článok je čiastočný alebo úplný preklad článku Cheder na českej Wikipédii.*
**Jim Raynor** alebo **James Raynor** je fiktívna postava zo sveta Starcraftu, ktorý vytvorila spoločnosť Blizzard Entertainment. Je vojenským vodcom ľudí (Terranov) v sektore Koprulu a hlavnou postavou v pôvodnej hre a v jej pokračovaní Starcraft II: Wings of Liberty. Postavu vo všetkých StarCraft hrách daboval Robert Clotworthy.

Príbeh
------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Príbeh Jima Raynora sa v svete Starcraft mení po tom, čo ako maršal kolónie Mar Sara narazí na mimozemskú rasu, identifikovanú ako Zerg. Konfederácia pri jej aktívnej obrane nepomohla, naopak rebelská frakcia Sons of Korhal pod vedením Arcturusa Mengska pomohla s evakuáciou vojska a civilistov. Začína tak jeho boj po boku rebelov proti konfederácii. Počas bojov sa stretáva so Sarah Kerrigan, psychicky vyspelou bojovníčkou (Terran Ghost), ktorá bola rovnako ako on na strane Arcturusa Mengska. 
  
Veliteľ Sons of Korhal sa počas dôležitého ťaženia rozhodol nechať Sarah Kerrigan osudu, čo spôsobilo okrem iného dezerciu Jima Raynora a jeho armády. Jim sa rozhodol vrátiť a zachrániť Sarah, no jeho snaha bola neúspešná. Stretol ďalšiu mimozemskú rasu, Protossov, a rozhodol sa spojiť s nimi sily proti Zergom. Domovská planéta Protossov, Aiur, bola napadnutá a Jim sa spolupodielal na jej obrane.

V datadisku Starcraft: Brood War sa Jim Raynor vracia ako priateľ Protossov a kryje ich evakuáciu na planétu Shakuras. Krátkodobo spája svoje sily aj so Sarah Kerrigan, premenenou na kráľovnú Zergov (Queen of blades).

Hra Starcraft 2: Wings of Liberty je zameraná špeciálne na ďalšie osudy Jima Raynora. Po tom, čo sa vrátil do kolónie Mar Sara, kontaktoval ho Tychus Findlay s informáciami o mocnom artefakte, o ktorý je veľký záujem. Zisťuje, že artefakt bol rozložený na množstvo úlomkov a s ich kombinácia má neuveriteľné vlastnosti, ktoré dokážu ničiť akékoľvek zergské formy života. Jim zároveň zháňa časti artefaktu, bojuje proti silám Arcturusa Mengska a plní rôzne vedľajšie úlohy. Po zohnaní všetkých častí sa dostáva armáda na planétu Char, kde v rozhodujúcej bitke poráža sily Sarah Kerrigan a zmazáva zergskú časť jej osobnosti.

Jim sa znovuobjavuje v hre Starcraft 2: Heart of the swarm, no už nie ako hlavná postava.

 Opis zápletky alebo rozuzlenia príbehu sa tu končí.

| * z
* d
* u
StarCraft |
| --- |
| Terran | 
* Gerard DuGalle
* Edmund Duke
* Tychus Findlay
* Matt Horner
* Sarrah Kerrigan
* Arcturus Mengsk
* Valerian Mengsk
* Ariel Hanson
* Nova
* Jim Raynor
* Egon Stetmann
* Alexei Stukov
* Gabriel Tosh
* Horace Warfield

 |
| Zerg | 
* Samir Duran
* Sarah Kerrigan
* Overmind

 |
| Protoss | 
* Aldaris
* Artanis
* Fenix
* Karass
* Raszagal
* Selendis
* Tassadar
* Zeratul

 |
| Séria StarCraft | 
* StarCraft
* StarCraft: Brood War
* StarCraft: Ghost
* StarCraft II
* StarCraft II: Wings of Liberty
* StarCraft II: Heart of the Swarm
* StarCraft II: Legacy of the Void

 |
Súradnice: 43° 46′ 04.76″ s.š. 11° 15′ 11.49″ v.d.

Ponte Vecchio
**Ponte Vecchio** je stredoveký most cez rieku Arno v talianskom meste Florencia. Nepretržite od jeho vybudovania až do dnes je most obklopený obchodmi. V minulosti tu predávali mäsiari, dnes sú tu obchody so suvenírmi, šperkami a umením.

Most tvoria tri klenbové polia. Stredné a hlavné pole má rozpätie 30 m a dve bočné 27 m. Výstavba mosta prebiehala v rokoch 1335 - 1345. Na jeho tvorbe sa podľa zdrojov podieľal architekt buď Neri di Fioravante, alebo Taddeo Gaddi.

Na mieste súčasného mosta stál počas Rímskej ríše most, cez ktorý viedla cesta via Cassia. Počas druhej svetovej vojny nebol most zničený, na rozdiel od ostatných mostov vo Florencii.  V roku 1966 poškodila most veľká povodeň.

Referencie
----------

1. ↑  Touring Club Italiano, Firenze e dintorni 1964:321
2. 1 2  Ponte Vecchio. Encyclopædia Britannica. 2007

Panoráma
--------

Iné projekty
------------

Commons
* Spolupracuj na Commons Commons ponúka multimediálne súbory na tému **Ponte Vecchio**
**Ole Nydahl** (\* 19. marec 1941, Kodaň), je dánsky budhista a učiteľ (láma) vadžrajánového budhizmu v tradícii tibetského smeru Karma Kagjü. 

Ole Nydahl a jeho žena Hannah sa v roku 1969 stali žiakmi šestnásteho Gjalwa Karmapu. Po ukončení trojročného štúdia budhistickej filozofie a intenzívneho meditačného tréningu – vrátane odkazu na jedinečné buddhistické praxe diamantovej cesty nazývané „Prenos vedomia" (tib. *Phowa*) – začal Ole Nydahl učiť budhizmus v Európe na žiadosť 16. Karmapu. Do dnešného dňa založil viac ako 660 (k septembru 2022) centier budhizmu diamantovej cesty v 67 krajinách sveta.

Ole Nydahl je autorom niekoľkých kníh vrátane *Ako sa veci majú*, *Buddhovia zo strechy sveta*, *Mahámudra*, *Jazda na Tigrovi* a *Buddha a láska*.

Knihy
-----

* O. Nydahl: *Ako sa veci majú, živý prístup k buddhizmu*, Spoločnosť buddhizmu Diamantovej cesty - Karma Kagjü, 2003, ISBN 80-968937-0-X
* O. Nydahl: *Buddhovia zo strechy sveta*, Spoločnosť buddhizmu Diamantovej cesty - Karma Kagjü, 2005, ISBN 80-968937-1-8

Iné projekty
------------

Commons
* Spolupracuj na Commons Commons ponúka multimediálne súbory na tému **Ole Nydahl**

Autoritné údaje: * BnF: 165569077
* GND: 118589113
* ISNI: 0000 0001 0856 8117
* LCCN: n84169148
* NK ČR: jn20000604229
* VIAF: 40170746
* WorldCat: lccn-n84169148



1. ↑   *Láma Ole Nydahl - Buddhizmus Diamantovej cesty* [online]. www.buddhizmus.sk, [cit. 2022-09-29]. Dostupné online.
Schématické znázornenie Thomsonovho modelu statického atómu.
**Thomsonov model atómu** je jedna z historických predstáv toho, ako vyzerajú atómy. Tento model atómu (nazývaný aj **pudingový model**) navrhol objaviteľ elektrónu (1897) J.J. Thomson v roku 1904 ešte pred objavom atómového jadra. Podľa Thomsonovho modelu sa atóm skladá z elektrónov, ktoré sú obklopené "polievkou" kladného náboja vyvažujúc tak záporný náboj elektrónov (ako keby boli záporne nabité hrozienka obklopené kladne nabitým pudingom). Elektróny mohli byť v atóme umiestnené rôzne a mohli vytvárať rôzne štruktúry. Elektróny však Thomson nazýval len časticami, aj keď G.J. Stoney navrhol nazývať elektrické častice elektrónmi už v roku 1894.

Thomsonov model bol prirovnávaný (nie samotným Thomsonom) k hrozienkovému pudingu. Táto predstava predpokladá, že častice sú statické, čo však podľa Thomsona neboli.

Vyvrátenie modelu
-----------------

Model bol vyvrátený experimentom Geigera a Mardsena (1909), ktorý E. Rutherford v roku 1911 interpretoval ako pozorovanie veľmi malého jadra atómu nesúceho veľmi vysoký kladný náboj (dostatočný pre vyváženie približne 100 elektrónov v zlate). To viedlo k Rutherfordovmu modelu atómu a následne (po tom, čo H. Moseley v roku 1913 poukázal na to, že jadrový náboj bol veľmi blízky atómovému číslu) k predpokladu A. Broeka, že atómové číslo odpovedá náboju jadra. Napokon v roku 1913 predstavil Niels Bohr prvý kvantový model atómu, v ktorom je jadro pozostávajúce z kladného náboja (v množstve atómového čísla) obklopené rovnakým počtom elektrónov umiestnených v orbitálnych hladinách.

Referencie
----------


|  |  |
| --- | --- |
| Portal | Fyzikálny portál |

1. 1 2   *Discovery of the electron and nucleus (article)* [online]. Khan Academy, [cit. 2022-08-11]. Dostupné online. (po anglicky)
**Oldřich Marek** (\* 3. apríl 1911, Ústí nad Orlicí – † 26. december 1986, Žamberk) bol český učiteľ a entomológ.

Absolvoval obecnú meštiansku školu v Dolnej Čermnej a v roku 1931 maturoval na reálnom gymnáziu v Českej Třebovej.

Životopis
---------

Narodil sa v Ústí nad Orlicí. V Dolní Čermnej absolvoval obecnú i mešťanskú školu a v roku 1931 maturoval na reálke v Českej Třebovej.

Po maturite odišiel na Slovensko, kde pôsobil ako učiteľ v Smolníku, Stakčíne a v Trnave. 

V roku 1938, po rozpade Česko-Slovenska, boli Česi zamestnaní na Slovensku nútení vrátiť sa späť do Česka. Počas vojnových rokov 1938 – 1945 preto učil postupne v Slatine pri  Moravskej Třebovej, v  Liticiach nad Orlicí a v Dolní Čermnej, pričom v roku 1941 vykonal na Učiteľskom ústave v Hradci Králové skúšku učiteľskej spôsobilosti II. stupňa na výuku matematiky, fyziky, chémie a prírodopisu. Po absolvovaní náhradnej základnej vojenskej služby nastúpil v školskom roku 1945 na meštiansku školu v Žamberku, kde vyučoval až do svojho odchodu do dôchodku v roku 1971.

Vedecká činnosť
---------------

Oldřich Marek pri svojom binokulárnom mikroskope
Od roku 1940 bol členom Českej entomologickej spoločnosti. Zaoberal sa radom Coleoptera, čeľaďou lesknáčkovité (Nitidulidae), pričom sa špecializoval na taxonómiu a faunistiku chrobákov palearktickej oblasti a Južnej Ameriky. Spracovával a určoval zbery chrobákov čeľade Nitidulidae, ktoré mu posielali súkromní zberatelia, ale aj múzeá a inštitúcie zo zberateľských výprav z Južnej Ameriky (Venezuela, Brazília, Argentína a Ekvádor). Entomologickú prácu robil na vysoko profesionálnej, vedeckej úrovni. Patril medzi nemnoho svetových odborníkov, ktorí sa zaoberali čeľaďou Nitidulidae. Popísal niekoľko nových druhov holotypov chrobákov z čeľade Nitidulidae, pochádzajúcich zo zberov z Amazónie.

Spoločne s kolegom Jelínkom popísal nové druhy: 

* Meligethes robustus Jelinek et Marek, 1966
* Meligethes squamosus Jelinek et Marek, 1966

Zomrel v Žamberku 26. decembra 1986.

Publikačná činnosť
------------------

* *Příroda Orlických hor a Podorlicka* (1977)
* *Příspěvek k poznání broučí fauny žambereckého parku*

Zdroj
-----

*Tento článok je čiastočný alebo úplný preklad článku Oldřich Marek na českej Wikipédii.*

Autoritné údaje: * NK ČR: jo2002111253
* VIAF: 84139710
**Jindřich Engel** (\* 21. marec 1897, Banská Bystrica  –  † 4. máj 1953, Banská Bystrica) bol slovenský šachový amatér židovského pôvodu. Pôsobil v medzivojnovom období.

Životopis
---------

Šachovú kariéru odštartoval v Brne, kde študoval. Pravidelne sa zúčastňoval majstrovstiev Brna: v roku 1921 skončil na 6. mieste; o rok neskôr už delil 2.-3. miesto. V roku 1922 v Třebíči sa stal majstrom Brnianskej župy Ústrednej jednoty československých šachistov (ÚJČŠ). Tento úspech zopakoval aj v roku 1924 v Brne.

Zúčastnil sa prvých majstrovstiev Slovenskej župy ÚJČŠ v Trenčianskych Tepliciach, kde skončil 2. za Maxom Walterom. Svoj najväčší úspech dosiahol na majstrovstvách republiky v Bratislave v roku 1925, kde skončil 2. za Richardom Rétim a bol mu udelený titul majster ÚJČŠ. Na výstavnom turnaji v Znojme 1927 delil 2.-3. miesto (vyhral Karel Opočenský). Bol pravidelným účastníkom medzinárodných turnajov organizovaných Slovenskou župou ÚJČŠ. V medzinárodnej konfrontácii sa síce umiestňoval v dolnej časti tabuľky, no porazil niekoľko veľmajstrov: 

* Trenčianske Teplice 1926 – 7. miesto (víťazi: Karl Gilg a Boris Kostič)
* Trenčianske Teplice 1928 – 11. miesto (vyhral Boris Kostič)
* Brno 1928 – 7. miesto (porazil víťaza Richarda Rétiho)
* Štubnianske Teplice 1930 – 9. miesto (zase porazil víťaza Andora Lilienthala)
* Sliač 1932 – 14. miesto (vyhral Salo Flohr a Milan Vidmar)

Na majstrovstvách Slovenska v Žiline 1935 skončil na 8. mieste a o rok neskôr v Poděbradoch 1936 na 7. mieste (vyhral Karel Hromádka).

Prežil prenasledovanie počas Slovenského štátu, no prišiel o všetkých príbuzných.

Významné partie
---------------

* Richard Réti vs Jindřich Engel, Brno 1928, Philidorova, C45, 0-1
* Baldur Hoenlinger vs Jindřich Engel, Trencianske Teplice 1928, Bogoljubovova indická, E11, 0-1
* Jindřich Engel vs Rudolf Spielmann, Sliač 1932, Tarraschova, D32, ½-½

Externé odkazy
--------------

* Profil Jindřicha Engela na Chessgames.com
* Profil Jindřicha Engela na 365chess.com
* Profil Jindřicha Engela na Chessmetrics
Súradnice: 45° 26′ 51.98″ s.š. 11° 00′ 00″ v.d.

Ponte Pietra, úplne vľavo je oblúk, ktorý nebol vojskom v apríli 1945 zničený.
**Ponte Pietra** (taliansky doslova „kamenný most"), známy aj ako *Pons marmoreus* je rímsky oblúkový most, ktorý preklenuje rieku Adiža v talianskom meste Verona. Most bol dokončený v 100 pred. Kr. a viedla ním rímska cesta Via Postumia z Janova k Brennerskému priesmyku a ďalej.

Pôvodne lemoval ďalší rímsky most Pons Postumius. Obidva mosty zabezpečovali spojenie mesta na pravom brehu rieky k rímskemu divadlu na ľavom brehu. Oblúk, ktorý je najbližšie k pravému brehu rieky prestaval v roku 1298 Alberto I della Scala. Štyri oblúky boli vyhodené do vzduchu ustupujúcim nemeckým vojskom počas 2. svetovej vojny ale následne boli v roku 1957 obnovené s použitím pôvodných materiálov.

Most je dlhý 120 m a celkovo má 5 oblúkov.

Zdroj
-----

*Tento článok je čiastočný alebo úplný preklad článku Ponte Pietra (Verona) na anglickej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Ponte Pietra**
Svetové dedičstvo UNESCOSvetové dedičstvo UNESCO

**Pontcysyllte Aqueduct** (walesky *Traphont Ddŵr Pontcysyllte*, slov. *Akvadukt Pontcysyllte*, niekedy *Pontcysyllteský akvadukt*) je akvadukt plavebného kanála Llangollen Canal. Nachádza neďaleko waleského mesta Wrexham, presnejšie medzi obcami Trevor a Froncysyllte.

Akvadukt pochádza z rokov 1795 – 1805 a autormi jeho návrhu boli inžinieri Thomas Telford a William Jessop. Most mal pôvodne slúžiť ako súčasť Ellesmerského kanála, ktorý mal spájať prístav Ellesmere Port s mestom Shrewsbury. Kvôli nedostatku financií však nikdy nebol dokončený. Jeho hlavná časť spolu s akvaduktom bola neskôr premenená na dnešný Llangollen Canal.

Most je 307 m dlhý. Hlavné koryto je 3,4 m široké a 1,5 m hlboké a nesie ho 19 tehlových dutých pilierov a oblúky z liatinových nosníkov s rozpätím 13,7 m. Maximálna vzdialenosť koryta akvaduktu od dna údolia rieky Dee je 38,7 m. Most je najdlhším a najvyšším akvaduktom v Spojenom kráľovstve.

Most spolu s kanálom je od roku 2009 zapísaný na zozname Svetového dedičstva UNESCO.

Referencie
----------

1. 1 2   *Pontcysyllte Aqueduct* [online]. Structurae. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Pontcysyllte Aqueduct**

Zdroj
-----

* PENBERTHY, Ian. *Mosty*. Brno : Computer Press, 2009. ISBN 978-80-251-2201-3. S. 61. (po česky)
**Koškovec** je potok na Hornom Považí, v severnej časti okresu Považská Bystrica. Je to ľavostranný prítok Papradnianky, meria 3,7 km a je tokom IV. rádu.

Pramení v Javorníkoch, v podcelku Vysoké Javorníky, na juhozápadnom svahu Kykule (920,3 m n. m.) v nadmorskej výške približne 720 m n. m. Od prameňa tečie severojužným smerom, následne sa stáča na juhovýchod, oblúkom vypnutým na východ preteká osadou Koškovec a opäť sa stáča severojužným smerom. Ďalej pri osade Podúboč vstupuje do geomorfologickej časti Javornícka brázda, kde priberá pravostranný prítok z južného svahu Javorinky (784,7 m n. m.) a pokračuje juhozápadným smerom. Na dolnom toku už preteká intravilánom obce Papradno, kde sa severoseverozápadne od centra obce vlieva v nadmorskej výške cca 398 m n. m. do Papradnianky.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2022-01-31]. Dostupné online.
2. ↑   *Mapový portál HIKING.SK* [online]. Denník N, [cit. 2022-01-31]. Dostupné online.

  


| * z
* d
* u
Vodné toky v povodí Papradnianky |
| --- |
| *Papradnianka* → *Váh* → *Dunaj* |
| 
* Komjatný potok
* Koškovec
* Krížovec
* Medvedie
* Ostravický potok
* **Papradnianka**
* Stračinský potok
* Uhoľný potok
* Západliská
* Žilín

 |
**Marek Penksa** (\* 4. august 1973, Veľký Krtíš) je slovenský futbalista. Svoju kariéru začal v roku 1989 v klube Dukla Banská Bystrica. V roku 1992 prestúpil do Eintracht Frankfurt. Frankfurt ho v sezóne 1993/1994 poslal na hosťovanie do Dynamo Dresden. V klube odohrával málo zápasov a v sezóne 1995/1996 prestúpil do rakúskeho klubu Grazer AK. V rakúskej najvyššej lige zotrval päť sezón postupne hral aj za kluby Rapid Vienna a DSV Leoben. V sezóne 2000/2001 prestúpil do 3. nemeckej ligy. Hrával za klub Stuttgarter Kickers, v klube však ostal iba jednu sezónu. Odišiel do maďarskej najvyššej ligy. Hral v klube Dunaferr. V klube sa mu darilo a v jednej sezóne nastrieľal 15 gólov. Napriek tomu z tímu odišiel. Jeho novým klubom bol Ferencváros. V sezóne 2004/2005 prestúpil do poľského klubu Wisla Krakow. Po jednej sezóne prestúpil do 3. ligového nemeckého klubu Dynamo Dresden, kde v sezóne 1993/1994 bol na hosťovaní. Po postupe slovenského klub Tatran Prešov, sa stal súčasťou klubu aj Marek Penksa. 

V Tatrane Prešov sa stal krátko pred začatím sezóny 2009/10 kapitánom na tú sezónu.
Od roku 2010 pôsobí v klube Baník Ružiná.

Úspechy
-------

* UEFA Under-16 Championship (1): 1990
* Maďarský pohár (2): 2003, 2004
* Víťaz Maďarskej ligy (1): 2004

Referencie
----------

1. ↑   *Kapitánom Prešovčanov Penksa* [online]. osporte.sk, 6. júl 2009. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Marek Penksa**

Externé odkazy
--------------

* Profil hráča (po poľsky)
**Oldřich Trávníček** (\* 17. december 1888, Česká Třebová – † 7. december 1945, Žilina) bol český vydavateľ a kníhkupec pôsobiaci v Žiline. Trávníček patrí medzi najvýznamnejšie osobnosti slovenskej knižnej kultúry v 20. storočí.

Životopis
---------

V roku 1919 prišiel s manželkou Máriou do Žiliny s cieľom otvoriť obchod s papierom a kancelárskymi potrebami. V roku 1922 založil vlastné nakladateľstvo a ako prvý na Slovensku začal sústavne vydávať knihy pre deti a mládež. Svoj nový podnik zaregistroval pod názvom: Učiteľské nakladateľstvo O. Trávníček v Žiline. Okrem literatúry pre mládež vydával aj učebnice, odborné príručky pre pedagogickú prax a ľudovýchovnú činnosť, repertoár pre ochotnícke divadlá a iné publikácie. Celkom vyšlo v Trávníčkovom vydavateľstve viac ako 600 publikácií. Niektoré knihy ilustrovali poprední slovenskí i českí výtvarníci ako Vincent Hložník, Karol Ondreička, Jaroslav Vodrážka, Jan Hála či Zdeněk Burian.

Oldřich Trávníček bol za odbojovú činnosť v roku 1944 uväznený v Ilave. Zomrel 7. decembra 1945. Po jeho smrti viedla nakladateľstvo manželka Márie Trávníčková pod zmenenou firmou: Nakladateľstvo O. Trávníček a spol. Spoločníkmi boli jeho dvaja synovia Dušan a Ivan. V jubilejnom 25. roku (1947) sa ujal vedenia Dušan Trávníček. Pripravil edičný program na rok 1948 a zabezpečil jeho realizáciu. V roku 1949 bola firma znárodnená. Papiernický tovar, školské a kancelárske potreby prevzal štátny veľkoobchod, kníhkupectvo prešlo do národného podniku Slovenská kniha a nakladateľstvo sa zrušilo.

Referencie
----------

1. ↑  Jozef F. Kunik: Nakladateľstvo Oldřich Trávníček v Žiline (štúdia napísaná pre Maticu slovenskú)
**Oldřich Velen**, rodným menom **Oldřich Volek** (\* 15. september 1921, Brno-Tuřany – † 4. máj 2013 ) bol český herec. Počas svojho života stvárnil takmer 300 rôznych filmových rolí. Televíznym divákom je známy napríklad z úspešného televízneho seriálu Slovácko sa nesúdi, ktorý bol nakrútený podľa rovnomennej knihy Zdeňka Galušku, kde hral spoločne so slovenským hercom Jozefom Kronerom jednu z hlavných úloh (postava Jura Klásek).

Po štúdiu na gymnáziu a konzervatóriu v Brne začínal hrať v divadle v Českých Budějoviciach. Divadlo neskôr nacisti násilne premiestnili do Tábora. Za nacistickej okupácie bol väznený v brnianskych Kounicovych internátoch, ktoré počas druhej svetovej vojny slúžili ako hlavná moravská väznice brnianskeho gestapa. Šestnásť rokov pôsobil v divadle v Olomouci, niekoľko rokov bol členom hereckého súboru Filmového štúdia Barrandov, hral aj v divadle Na zábradlí v Prahe.

Referencie
----------

1. ↑  
 *Zomrel český herec Oldřich Velen* [online]. sme.sk, 27. 6. 2013. Dostupné online.

Externé odkazy
--------------

* Oldrich Velen v Internet Movie Database (po anglicky)
* Oldřich Velen v Česko-Slovenskej filmovej databáze

Zdroj
-----

* *Tento článok je čiastočný alebo úplný preklad článku Oldřich Velen na českej Wikipédii.*

Autoritné údaje: * GND: 106161087X
* ISNI: 0000 0000 5800 5059
* NK ČR: ola200201515
* VIAF: 84910769
*Tento článok sa týka bridžu a používa špecifickú bridžovú terminológiu. Pozri článok Bridžová terminológia pre vysvetlenie neznámych slov a fráz. Pokiaľ tam nejaký termín nenájdete, upozornite na to prosím v diskusii.*
**Skupinovka** je druh bridžovej súťaže, ktorá sa síce hrá v pároch, ale vyhodnocuje sa podobne ako súťaž družstiev na Victory points. Vzhľadom na spôsob vyhodnocovania je skupinovka dobrým tréningovým prostriedkom na súťaže družstiev.

Hráva sa niekoľko druhov skupinoviek:

* švajčiarska skupinovka
* skupinovka (v pravom zmysle slova)

Súťaž je obvykle súťažou párov, ale môže byť aj súťažou jednotlivcov. Keď je súťažou párov, ak jeden z hráčov páru nie je prítomný, môže zaň nastúpiť náhradník, základná dvojica by však mala odohrať aspoň minimálny organizátorom stanovený počet kôl.

Švajčiarska skupinovka
----------------------

V prvom kole je nasadenie náhodné, alebo podľa nejakého rebríčkového postavenia. V ďalších kolách hrá pri stolíku prvý proti druhému, štvrtý proti tretiemu atď. až po posledný stôl. V daný súťažný večer sa buď hrá iba proti jednému páru, alebo sa hrajú dvojkolá, v druhom kole dvojkola je nasadenie podľa pravidiel stanovených organizátorom napr. 1-3, 4-2, ... 

Nasadenie môže byť aj o jedno kolo opozdený švajčiarsky systém. Prvé dve kolá sa hrá podľa žrebu alebo podľa hendikepov, tretie kolo podľa poradia po prvom kole, v štvrtom podľa poradia po druhom kole, ...

Z dosiahnutých výsledkov každého rozdania sa vypočíta priemer alebo redukovaný priemer (najlepší a najhorší výsledok sa škrtne, poprípade sa škrtá x% extrémnych výsledkov) a rozdiel Total points oproti priemeru sa prevedie na Impy. Celkový počet získaných Impov sa prevedie podľa tabuľky na Victory points.

Skupinovka (v pravom zmysle slova)
----------------------------------

Štartovné pole je rozdelené do skupín na základe kvalifikácie alebo na základe výsledkov predchádzajúceho cyklu. Skupiny sú obvykle 4 členné alebo 6 členné. V rámci skupín hrá každý s každým, po odohraní zápasov každý s každým z vyššej skupiny stanovený počet hráčov zostupuje a z nižšej postupuje, znovu hrá každý s každým. Takto sa odohrá organizátorom stanovený počet kôl. Samotné vyhodnocovanie je také, ako pri švajčiarskej skupinovke.

Pozri aj
--------

* barometer
* švajčiarsky systém

Externé odkazy
--------------

* Pravidlá pražskej švajčiarskej skupinovky
* Propozície pražskej skupinovky A
**Hans Sachs** (\* 5. november 1494 Norimberg – † 19. január 1576) bol nemecký básnik, skladateľ, dramatik, obuvník a významný meistersinger.

Životopis
---------

Otec Hansa Sachsa bol krajčír. Sachs v Norimbergu navštevoval významnú latinskú školu. V 14 rokoch sa stal obuvníckym učňom. Po vyučení v 17 rokoch sa vydal na „Wanderjahre", čo znamenalo, vandrovať po mnohých mestách Nemecka. Neskôr sa rozhodol stať meistersingerom v Innsbrucku (písal sa rok 1513). V tom istom roku sa stal aj meistersingerom v Mníchove. Tu sa zdokonaľoval v básnickom umení až do roku 1516, kedy sa natrvalo usadil v Norimbergu a zostal tu až do konca svojho života. 

1. septembra 1519 sa oženil s Kunigundou Creutzerovou (1502 – 1560). Po jej smrti sa 2. septembra 1561 oženil znovu s mladou vdovou Barbarou Harscherovou. Z prvého manželstva mal päť dcér a dvoch synov, ale všetci zomreli skôr ako Sachs. S druhou manželkou prišlo na svet šesť detí. Norimbergské obdobie sa považuje za jeho najtvorivejšie, pričom písal najmä divadelné hry s komediálnym obsahom (O figliarovi Eulenspieglovi), alebo tragédie (O doktorovi Faustovi). Na konci života výrazne podporoval reformátora Martina Luthera, avšak protestantom sa nikdy nestal.

Dielo
-----

*Sämtliche Fabeln und Schwänke*, 1 (1893)
Sachs písal svoje diela jedinečným „knittel" veršom, ktorý aj sám vymyslel. Dnes je knittel verš málo známy, ale v stredoveku ho prebralo mnoho básnikov. Sachsove diela sú zábavné, no s vysokou morálnou kvalitou. Písal najmä :

* Majstrovské básne (okolo 4 200)
* Porekadlá a veršovačky (okolo 1 800)
* Biblické sviatočné hry (okolo 1 300)
* Komédie (okolo 900)
* Tragédie (asi do 500)
* Poviedky (známych je 14)

Najvýznamnejšie diela
---------------------

* Wittenbergský slávik (1523, báseň)
* Rozhovory ( okolo 1530, cyklus majstrovských básní)
* Tehotný roľník (1543, Komédia)
* Diabol a stará žena ( 1545, Biblická hra)
* Cesta do raja (1550, Biblická hra)
* Nehodné deti (1553, Tragédia)
* Sv. Peter s kozou (1555, Komédia)

Práce o ňom
-----------

* *Majstri speváci norimberskí* – opera od Richarda Wagnera, kde je zobrazený ako múdry učenec, ktorý stelesňuje ideálne hodnoty – rešpektuje čestnú prácu, lásku a mier.
* *Hans Sachs* – opera od Alberta Lortinga
* Goetheho báseň *Hans Sachsens poetische Sendung*

Iné projekty
------------

Commons
* Spolupracuj na Commons Commons ponúka multimediálne súbory na tému **Hans Sachs**

Autoritné údaje: * abART: 112630
* BnF: 11923227k
* GND: 118604597
* ISNI: 0000 0001 2135 5829
* LCCN: n50015226
* NK ČR: jn20000604766
* VIAF: 61551907
* WorldCat: lccn-n50015226
**Hans Reichenbach** (\* 26. september 1891, Hamburg, Nemecko – † 9. apríl 1953, Los Angeles, Kalifornia, USA) bol nemecký filozof a logik, predstaviteľ logického pozitivizmu. Roku 1938 rozlíšil súvislosť zdôvodnenia a súvislosť objavu.

Reichenbach si získal meno tým, že hľadal nové cesty skúmania základov vedy a usiloval sa nanovo a čisto vedecko-logickým spôsobom sformulovať kánon celého vedenia a poznania vo filozofii. Za hlavnú úlohu filozofie pokladal filozoficky exaktne pochopiť tie problémy, ktoré sa vyskytujú v špeciálnych
vedách, a to pomocou prisne formalizovaného jazyka.

Dielo
-----

* *Von Kopernikus bis Einstein*, 1927
* *Atom und Kosmos*, 1930
* *Elements of Symbolic Logic*, 1947
* *The Theory of Probability*, 1949
* *The Direction of Time*, 1956
* *Laws, Modalities, and Couterfactuals*, 1976
* *Gesammelte Werke*, 9 zv. 1977 an.
* *Selected Writings*, 2 zv. 1978

Externé odkazy
--------------

* FILIT – zdroj, z ktorého pôvodne čerpal tento článok.

Autoritné údaje: * BnF: 12025059q
* GND: 118599135
* ISNI: 0000 0001 2124 4694
* LCCN: n79045081
* NK ČR: jn20000701486
* VIAF: 24615004
* WorldCat: lccn-n79045081
**Marek Smida** (\* 29. apríl 1911, Horná Lehota - † 24. november 1980, Modra) bol verejný činiteľ, funkcionár KSČ.

Rodina
------

* otec Jozef Smida
* matka Hermína rod. Žabková

Životopis
---------

Organizátor sociálnych a politických štrajkov na Horehroní. Účastník protifašistického odboja. Pracovník štátnych, politických a hospodárskych organizácií, minister rezortu lesníctva, drevárstva a poľnohospodárstva v Prahe. Člen oblastného ilegálneho vedenia KSS v Banskej Bystrici (od 1939). Ako organizátor ilegálneho protifašistického hnutia väznený v Banskej Bystrici a v Ilave (1941-1943). Účastník zjednocovacieho zjazdu KSS a soc. dem. v Banskej Bystrici (17. september 1944) a člen povstaleckého ÚV KSS. Poslanec Národného zhromaždenia, SNR, ÚKRK KSČ a ÚV KSS. Nositeľ viacerých vyznamenaní.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
**Marek Tvrdoň** (\* 31. január 1993, Nitra) je slovenský hokejový útočník.

Klubový hokej
-------------

Tvrdoň začínal s hokejom v Nitre. V sezóne 2008/2009 ako pätnásťročný zaznamenal v nitrianskom doraste päťdesiat gólov a 33 asistencií, celkovo 83 kanadských bodov (najlepší strelec ligy). Jeden zápas v tejto sezóne odohral aj ako junior. 

V sezóne 2009/2010 hral za juniorské družstvo Nitry a ako šestnásťročný debutoval na konci novembra 2009 v Slovnaft Extralige, kedy nastúpil na sedem zápasov.

V roku 2010 si ho v CHL Import Drafte v prvom kole zvolil klub Vancouver Giants. Sezónu 2010/2011 tak začal v kanadskej juniorskej Western Hockey League. V drese Giants nastúpil len na 12 zápasov (6 + 5) po tom, čo musel podstúpiť operáciu ramena.

Bol draftovaný v roku 2011, kedy si ho Detroit Red Wings vybral z celkového 115. miesta. V nasledujúcej sezóne za Vancouver odohral 60 zápasov základnej časti (34 + 43) a 6 zápasov play-off (3 + 3).

V závere ročníka 2011/2012 ho povolali do mužstva AHL Grand Rapids Griffins, kde však nenastúpil na žiaden zápas. Začiatkom júla 2012 sa dohodol s Detroitom na nováčikovskom kontrakte.

V sezóne 2012/2013 nastúpil len na 18 zápasov (8 + 14), zvyšok vynechal kvôli zraneniu.

Referencie
----------

1. ↑  Tvrdoň poslaný na farmu do AHL, www.slovaknhl.sk, 03.04.2012
2. ↑  Marek Tvrdoň podpísal kontrakt s Detroitom, www.hockeyslovakia.sk, 02.07.2012
3. ↑  Tvrdoň pre zranenie prišiel o sezónu, www.slovaknhl.sk, 16.11.2012

Externé odkazy
--------------

* Marek Tvrdoň štatistiky na *eliteprospects.com*
**Hyperonymum** je nadradený pojem.

K slovu jablko sú hyperonymy napríklad slová ovocie, predmet alebo potravina.
K slovu láska môžu byť hyperonymá slová cit alebo vzťah, teda ku každému z významov alebo významových odtieňov slova môže byť iné hyperonymum (iné hyperonymá).

Opakom hyperonyma je **hyponymum**. Hyponymum je podradený pojem k inému pojmu. Podradeným pojmom k *rastline* je napríklad *ovocie*, k *ovociu* napríklad *jablko*.

Uplatnenie
----------

Hyperonymia a hyponymia majú veľký význam napríklad v biologickej taxonómii, nozológii a vôbec v akejkoľvek systematike a katalogizácii. Ich uplatnením sú i kategórie ako pomocný nástroj vo Wikipédii.

Súvislosti v ďalších odboroch
-----------------------------

Tieto vzťahy možno okrem lingvistických pojmov popisovať i pojmami z oblasti teórie množín (množina, prvok množiny) alebo logiky (konjunkcia, disjunkcia, implikácia atď. – ak je niečo jablkom, potom to musí byť tiež ovocím; mrkva je ovocie alebo zelenina, mrkva je potravina a rastlina).

Stupňovitá systematika je sociomorfným obrazom hierarchického usporiadania ľudskej spoločnosti. Protipólom hierarchickej systematiky sú sieťové systémy (napríklad internet, telefónna sieť, dopravná sieť, sieť sociálnych vzťahov), v ktorých hierarchický systém býva pre praktické účely buď sčasti implantovaný, alebo nahradzovaný abecedným radením, číslovaním alebo podobnými spôsobmi.

Pozri aj
--------

* synonymum
* antonymum
* homonymum

Iné projekty
------------

Wikislovník
* Spolupracuj na Wikislovníku Wikislovník ponúka heslo ****Hyperonymum****
Drúza kryštálov draselných živov
**Skupina živca** je minerálna skupina triklinických, monoklinických, alebo rombických tektosilikátov všeobecného vzorca AxBy[AlzSi4-zO8], kde x=0 až 1, y=0 až 1, z=1 až 2. Sú jednými z najvýznamnejších horninotvorných minerálov, keďže sa rozhodujúcou mierou podieľajú na zložení zemskej kôry.

* A - Na, K
* B - Ca, Ba, Sr

Výskyt a rozdelenie
-------------------

Fázový diagram stability živcov (An-Ab-Or
Živce sú bežné minerály vyvretých hornín, vyskytujú sa aj v metamorfovaných a usadených horninách. Sú preto najbežnejšími horninotvornými minerálmi. Tvoria až 50 hmotnostných percent zemskej kôry. Do skupiny živcov patria nasledovné minerály:

* **Alkalické živce**
	+ **Draselné živce**
		- Anortoklas - (Na,K)AlSi3O8
		- Mikroklín - KAlSi3O8
		- Ortoklas - KAlSi3O8
		- Sanidín - KAlSi3O8
	+ **Plagioklasy** (sodno-vápenaté živce)
		- Albit - NaAlSi3O8
		- Anortit - CaAl2Si2O8
		- Dmisteinbergit - CaAl2Si2O8
		- Svjatoslavit - CaAl2Si2O8
* **Draselno-bárnaté** (tiež hyalofány)
	+ Banalsit - BaNa2[Al2Si2O8]2
	+ Buddingtonit - NH4AlSi3O8
	+ Celsián - BaAl2Si2O8
	+ Paracelsián - BaAl2Si2O8
	+ Reedmergerit - NaBSi2O8
	+ Slawsonit - (Sr,Ca)Al2Si2O8
	+ Stronalsit - SrNa2[Al2Si2O8]2

Využitie a význam
-----------------

Živce obohacujú pôdu o minerálne látky, sú dôležitým indexovým minerálom pri rozoznávaní hornín. Používajú sa ako surovina pre keramický a sklársky priemysel, kde sa využívajú ako zdroj alkálií. Vhodné sú preto len draselné a sodné živce, z plagioklasov iba bázické členy radu.

Premeny
-------

Živce ľahko podliehajú rozkladu, napríklad pôsobením fluíd, jednak pri tuhnutí magmy, ako i hydrotermálne. Nie sú odolné ani voči mechanickému zvetrávaniu. Typické reakcie premeny živcov sú kaolinizácia, sericitizácia a saussuritizácia. Produktom ich chemického zvetrávania na povrchu sú ílové minerály.

Referencie
----------

1. ↑  Krist, E. Krivý, M. 1985: *Petrológia.* Alfa, Bratislava, 464 s.
2. ↑  Vladár, J. 1982, *Encyklopédia Slovenska* VI. zväzok T - Ž. Veda, Bratislava, s. 657
3. 1 2   *On-line geologická encyklopedie* [online]. geology.cz, 26.8.2008. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Skupina živca**

Externé odkazy
--------------

* Skupina živca na www.mindat.org
Hyperbola je množina bodov v rovine, ktoré majú od dvoch pevných bodov stály rozdiel vzdialeností.
**Hyperbola** je druh kužeľosečky. Je to rez kužeľovej plochy rovinou, ktorá je nerovnobežná s osou kužeľovej plochy a uhol ktorý zviera s osou je menší ako uhol priamky, ktorej rotáciou kužeľová plocha vznikla, zvieraný s osou kužeľovej plochy.

Analyticky možno hyperbolu vyjadriť vzťahom: x=a/y+b, kde a a b sú konštanty a a sa nerovná nule, alebo takto:

{\displaystyle {\frac {x^{2}}{a^{2}}}-{\frac {y^{2}}{b^{2}}}=1.}
Je tiež spojená: {\displaystyle b^{2}=c^{2}-a^{2}.}

Hyperbola je množina bodov v rovine, ktoré majú od dvoch pevných bodov stály rozdiel vzdialeností.

Hyperbola v karteziánskych súradniciach:

Hyperbola: a - hlavná polos, c - lineárna excentricita, c/a - excentricita
**||XF1| − |XF2|| = 2a**

**F1, F2** – ohniská hyperboly 

**A, B** – vrcholy hyperboly 

**a** – dĺžka hlavnej polosi 

**b** – dĺžka vedľajšej polosi 

**c**=**F1**\_**center**=**F2\_center**=sqrt(**a**2+**b**2)= lineárna excentricita 

**c**/**a**= číselná excentricita

**Lineárna excentricita** elipsy alebo hyperboly, označená **c**, je vzdialenosť medzi jej stredom a jedným z jeho dvoch ohnísk.

**Číselná excentricita** môže byť definovaná ako pomer lineárnej excentricity **c** k dĺžke hlavnej polosi **a,** to znamená **e** = **c/a**. (Chýba centrum, lineárna excentricita pre paraboly nie je definovaná.)  
hyperbola

Referencie
----------

1. ↑  , Daniela Velichová;. *hyperbola* [online]. www.evlm.stuba.sk, [cit. 2018-11-18]. Dostupné online. (po česky)

Externé odkazy
--------------

* Kvadriky
**Hyperippé** alebo **Hyperippa** (starogr. *Ὑπερίππη* – *Hyperippé*) je v gréckej mytológii dcéra líbyjského kráľa Danaa a jeho družky Krino.

Hyperippé bola jedna z päťdesiatich dcér líbyjského kráľa Danaa o ktoré sa uchádzalo päťdesiat synov jej strýka Aigypta, ktorý vládol v susednom Egypte. Keďže jej otec so svadbou nesúhlasil, Aigyptos mu vypovedal vojnu a porazil ho. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.

Keď sa potom chystala hromadná svadba, na ktorej sa Hyperippé mala vydať za Hippokorysta, Danaos dcéram prikázal, aby svojich manželov za svadobnej noci zavraždili. Okrem Hyperméstry, Hyperippé a aj ostatné jej sestry príkaz otca splnili a bohovia ich za tento hrozný skutok odsúdili na večný trest nosiť v podsvetí do deravého suda vodu.

Referencie a bibliografia
-------------------------

1. 1 2 3 4  Apollodoros, *Bibliotheca*, 2,1,5.
2. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 32.
3. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 314.
Súradnice: 50°44′15″S 15°37′40″V﻿ / ﻿50,7375°S 15,6277778°V﻿ / 50.7375; 15.6277778

**Železný vrch** je vrch v Krkonošiach v závere Kozích chrbtov, 2 km severovýchodne nad Špindlerovým Mlynom.

Hrebeň Kozích chrbtov vybieha z Lúčnej hory a jeho vrcholová partia je mimoriadne úzka, severné aj južné svahy vykazujú značné prevýšenie a prudkosť. Pod severným svahom sa nachádza Důl Bílého Labe, pod južným údolie Svätého Petra.

Vyššie položené vrcholové partie sú porastené kosodrevinou, pri hrebeni miestami vyčnievajú menšie skaly. Zvlášť na južných svahoch sa nachádzajú celkom rozsiahle kamenné moria. Nižšie polohy pokrývajú horské smrečiny, ktoré sú miestami vyrúbané.

Svahy Železného vrchu a Kozích chrbtov odvodňujú súbežne tečúce vodné toky. Na severe je to Bílé Labe, na juhu Svatopetrský (alebo aj *Dolský*) potok. Pod západným zakončením preteká rieka Labe, do ktorej sa oba vyššie spomínané toky zľava vlievajú.

Prístup
-------

Chodník vedúci priamo po hrebeni od vyhliadky Krakonoš je z dôvodu ochrany prírody (I. zóna KRNAP) uzavretý. Vrchol obchádza žlto značená Dřevařská cesta z údolia Bílého Labe do Špindlerovho Mlyna, ktorá je k nemu najbližšie na severovýchodnom svahu - 400 m s prevýšením 230 m.

Galéria
-------

* Železný vrch a Kozí hřbety z PevnostiŽelezný vrch a Kozí hřbety z Pevnosti
* Vrchol Železného vrchu, v pozadí Kozí hřbetyVrchol Železného vrchu, v pozadí Kozí hřbety
* Kozí hřbety a Železný vrchKozí hřbety a Železný vrch

Externé odkazy
--------------

* Železný vrch na Tisícovky.cz
* Železný vrch a Kozí chrbty na Turistika.cz

Zdroj
-----

*Tento článok je čiastočný alebo úplný preklad článku Železný vrch na českej Wikipédii.*
**Jacques Santer** (\* 18. máj 1937, Wasserbillig) je luxemburský politik. Bol ministrom financií Luxemburska v rokoch 1979 – 1989 a 22. predseda vlády Luxemburska v rokoch 1984 – 1995, člen Ľudovej kresťansko-sociálnej strany. Ako premiér viedol rozhovory k Jednotnému európskemu aktu, ktorý odstavil dvadsaťročný Luxemburský kompromis na druhú koľaj a pripravil tak pôdu pre jednotný trh Európskej únie. V rokoch 1995 – 1999 pôsobil ako predseda Európskej komisie.

Predsedanie Európskej komisii
-----------------------------

Santer sa stal deviatym predsedom Európskej komisie ako kompromis medzi Spojeným kráľovstvom a Francúzsko-Nemeckou alianciou po tom, ako francúzsko-nemeckého nominanta Johna Majora vetovali Briti. Výber bol ledva schválený Európskym parlamentom, ktorý bol znechutený procesom, akým sa vyberali predsedovia EK.

V tom istom roku sa stal Santer držiteľom ocenenia Vízia pre Európu.

Obvinenia z korupcie, ktoré sa týkali jednotlivých komisárov EU viedli k vyšetrovaniu administratívnych zlyhaní (nekompetencie a nedbalosti). Napriek tomu, že väčšina komisárov bola obvinení zbavená, správa uvádzala, že sa nenašla žiadna osoba, ktorá by ukazovala sebe menšiu zodpovednosť. Keďže dotknutí komisári odmietli rezignovať a pretože predseda Európskej komisie nemal moc odvolať týchto komissárov, Santer a jeho komisia rezignovali 15.marca 1999, v deň vydania tejto správy. Dočasným predsedom EK sa stal Manuel Marín, ktorý predsedal Komisii, kým bola nastolená nová.

Santer doviedol do úspešného konca vytvorenie menovej únie.

Iné projekty
------------

Commons
* Spolupracuj na Commons Commons ponúka multimediálne súbory na tému **Jacques Santer**

Autoritné údaje: * BnF: 12520832j
* GND: 119255839
* ISNI: 0000 0001 1033 1565
* LCCN: no91021397
* NK ČR: jn20000604790
* VIAF: 114830175
* WorldCat: lccn-no91021397
**Bedřich Šofr** (\* 14. september 1890, Rychnov nad Kněžnou – † 12. február 1977, Banská Bystrica) bol český pedagóg a matematik. Známa osobnosť v pedagogickej praxi, autor učebníc matematiky a geometrie, angažoval sa v matematickej olympiáde aj ako metodik. Ochotnícky herec a organizátor ochotníckeho divadla. Propagátor všestrannej telovýchovy a športu.

Životopis
---------

Narodil sa 14. septembra 1890 v Rychnově nad Kněžnou. Po gymnaziálnych a univerzitných štúdiách odchádza v roku 1919 na Slovensko do Zlatých Moraviec. V roku 1920 prechádza na gymnázium do Banskej Bystrice, kde pôsobí ako profesor až do roku 1939. Po 20 rokoch pôsobenia v roku 1939 bol daný k dispozícii pražskej vláde. Prešiel do Hradca Králového. Po návrate profesor na iných stredných školách v Banskej Bystrici (od 1950) a na Strednej priemyselnej škole spojovej techniky v Banskej Bystrici (1953-1958). Aktívne sa zúčastňoval na rozvoji spoločenského života v Banskej Bystrici. V 20. rokoch spolupracoval na založení ochotníckeho Divadelného združenia v Banskej Bystrici, 1936 iniciátor samostatného detského divadelného združenia, po 1945 zakladateľ písomnej a fotografickej dokumentácie Divadelného súboru A. Sládkoviča pri PKO v Banskej Bystrici, rkp. (1971). Z jeho žiakov možno spomenúť Jána Cikkera, Karola L. Zachara, Ľudovíta Jakubóczyho a Petra Karvaša.

Roku 1923 zakladateľ ŠK Slávia Banská Bystrica, 1931 zvolený do Obecného zastupiteľstva v Banskej Bystrici.

Jubilejný zjazd Jednoty českých a slovenských matematikov a fyzikov (JČSMF) v Prahe v roku 1962 mu udelil čestné uznanie.

Je autorom publikácií *Geometrické konštrukcie metódou algebraickou* (Banská Bystrica, 1964), *Populárne o počte pravdepodobnosti* (Bratislava, 1967), *Euklidovské geometrické konštrukcie* (Bratislava 1976). 
Napísal trojdielne pamäti *Historie mého života*. Toto dielo obsahuje množstvo informácií o živote mesta a zároveň vystihuje atmosféru doby. V archívoch sú zachované dvojdielne *Divadelné spomienky* (na roky 1919–1939). 

Stúpenec čes.-slov. vzájomnosti.

Literatúra
----------

* Slovenský biografický slovník

Externé odkazy
--------------

* Matematický ústav SAV – zdroj, z ktorého pôvodne čerpal tento článok. Vzhľadom na to, že tento zdroj ešte nemá vyriešené autorské práva podľa licencie CC-BY-SA 3.0, nie je zatiaľ vhodné preberať články označené touto šablónou.
* Regionálne osobnosti VKMK – zdroj, z ktorého pôvodne čerpal tento článok.
* Literárne a hudobné múzeum v Banskej Bystrici - zbierkový fond.

Autoritné údaje: * ISNI: 0000 0000 5771 4195
* NK ČR: mzk2002113593
* SNK: 148849
* VIAF: 84517520